### NN 22/2021 (3.3.2021.), Odluka o obračunu i naplati naknade za razvoj javne odvodnje na području Grada Labina i Općina Raše, Kršana, Sv. Nedelje i Pićna

Vodovod Labin d.o.o.

512

Na temelju članka 23. Društvenog ugovora TD Vodovod Labin d.o.o., čl. 23. st. 1. toč. 4. Zakona o vodnim uslugama (»Narodne novine« 66/2019.) i čl. 52. Zakona o financiranju vodnoga gospodarstva (»Narodne novine« 153/09, 90/11, 56/13, 154/14, 119/15, 120/16, 127/17, 66/19) Skupština Društva donosi

ODLUKU

O OBRAČUNU I NAPLATI NAKNADE ZA RAZVOJ JAVNE ODVODNJE NA PODRUČJU GRADA LABINA I OPĆINA RAŠE, KRŠANA, SV. NEDELJE I PIĆNA

Članak 1.

Ovom se Odlukom na području Grada Labina i Općina Raše, Kršana, Sv. Nedelje i Pićna uvodi obveza plaćanja naknade za razvoj javne odvodnje.

Članak 2.

Ovom se odlukom propisuju detaljnije namjene kojima služi prihod od naknade za razvoj, način i rokovi uplate naknade za razvoj, nadzor nad obračunom i naplatom naknade za razvoj, osnovica za obračun, izuzeća od plaćanja, oslobođenja i olakšice, prekršajne odredbe te postupak za njihovo ostvarenje.

Članak 3.

Naknada za razvoj javne odvodnje uvodi se iz razloga da se osigura ravnomjeran razvoj sustava javne odvodnje i javne vodoopskrbe na vodoopskrbnom području ili aglomeraciji.

Članak 4.

Obveznici plaćanja naknade za razvoj su svi obveznici plaćanja cijene vodnih usluga na području Grada Labina i Općina Raše, Sv. Nedelje, Kršana i Pićna.

Izuzeće od plaćanja naknade za razvoj javne odvodnje bit će korisnici usluge javne vodoopskrbe koji koriste vodovodni priključak za poljoprivredu – navodnjavanje, te za urbane vrtove i javne zelene površine u vlasništvu jedinica lokalne samouprave.

Članak 5.

Osnovica za obračun naknade za razvoj je jedinica mjere isporučene vodne usluge odnosno jedan prostorni metar (1 m³) isporučene vode.

Visina naknade za razvoj utvrđuje se u iznosu od 1,00 kn/m³ isporučene vode.

Članak 6.

Naknada za razvoj se uplaćuje putem ispostavljenog računa za vodnu uslugu i iskazuje se kao zasebna stavka na računu te usluge. Račun za vodnu uslugu ispostavlja Isporučitelj. Iznos naknade za razvoj ne podliježe obvezi obračunavanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vode odnosno količine vode i iznosa naknade utvrđene člankom 5. ove Odluke.

Članak 7.

Način i rokovi uplate naknade za razvoj se određuju sukladno odluci o cijeni vodnih usluga koju donosi Isporučitelj.

Članak 8.

Prihod od naknade za razvoj javne odvodnje je prihod isporučitelja vodnih usluga.

Članak 9.

Naknada za razvoj javne odvodnje koristit će se za financiranje gradnje komunalnih vodnih građevina javne odvodnje koje su od značaja za funkcioniranje sustava, sukladno Planu gradnje komunalnih vodnih građevina, kao i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga, koji se donose u skladu sa zakonom kojim se uređuju vodne usluge.

Članak 10.

Prikupljanje sredstava od naknade za razvoj te namjensko trošenje tih sredstava sukladno namjenama utvrđenim člankom 9. ove Odluke obavlja Isporučitelj.

Članak 11.

Prava i obveze isporučitelja u smislu stavka 1. ovog članka podrazumijevaju:

– prikupljanje sredstava od naknade za razvoj na računu Isporučitelja za vodne usluge

– vođenje evidencije o prikupljenim i utrošenim sredstvima naknade za razvoj javne odvodnje

– izrađivanje i dostavljanje Gradu i Općinama godišnja izvješća o obračunatim iznosima, te o prikupljenim i utrošenim sredstvima naknade za razvoj javne odvodnje

– izrada Plana gradnje komunalnih vodnih građevina na području Grada Labina i Općina Raše, Sv. Nedelje, Kršana i Pićna

– izrada drugih planova i izvješća na zahtjev Grada Labina ili Općina Raše, Sv. Nedelje, Kršana i Pićna.

Članak 12.

Nadzor nad obračunom i naplatom naknade za razvoj Grada Labina obavlja Grad Labin putem povjerenstva kojeg čine članovi Upravnog odjela za proračun i financije, Upravnog odjela za komunalne djelatnosti i Upravnog odjela za prostorno uređenje, zaštitu okoliša i gradnju.

Nadzor nad obračunom i naplatom naknade za razvoj Općina Raše, Sv. Nedelje, Kršana i Pićna obavljaju Jedinstveni upravni odjeli.

Članak 13.

Ova se Odluka dostavlja Vijeću za vodne usluge u roku 5 dana od donošenja.

Članak 14.

Zakonom su propisane prekršajne odredbe ukoliko javni isporučitelj vodnih usluga obračunava i/ili naplaćuje naknadu za razvoj protivno odredbama čl. 52. st. 3. Zakona o financiranju vodnog gospodarstva, odnosno protivno odredbama ove Odluke, ne objavi ovu Odluku u »Narodnim novinama«, sukladno čl. 52. st. 4. Zakona o financiranju vodnog gospodarstva, ne dostavi ovu Odluku sukladno čl. 52. st. 5. Zakona o financiranju vodnog gospodarstva i ne koristi prihode od naknade za razvoj sukladno čl. 57. Zakona o financiranju vodnoga gospodarstva.

Članak 15.

Ova se odluka objavljuje u »Narodnim novinama«, a stupa na snagu 1. ožujka 2021. godine.

Članak 16.

Stupanjem na snagu ove Odluke stavljaju se izvan snage sljedeće odluke o obračunu i naplati naknade za razvoj javne odvodnje:

– Odluka Grada Labina, klasa: 021-05/13-01/85, urbroj: 2144/01-01-13-1 od 28. listopada 2013.

– Odluka Općine Raša, klasa: 021-05/13-01/10, urbroj: 2144/01-01-13-2 od 18. studenoga 2013.

– Odluka Općine Sv. Nedelja, klasa: 021-05/13-01/06, urbroj: 2144/03-03-13-4, od 16. rujna 2013.

– Odluka Općine Pićan, klasa: 021-05/13-01/21, urbroj: 2144/05-01-13-5, od 14. studenoga 2013.

– Odluka Općine Kršan, klasa: 021-05/14-01/1, urbroj: 2144/04-05-14-3 od 28. siječnja 2014.

Broj: 4-4/2021.

Labin, 24. veljače 2021.

Predsjednik
 Skupštine Društva
 Valter Glavičić, v. r.